Document ID: 32004R1364

KOMISJONI MÄÄRUS (EÜ) nr 1364/2004,
22. juuli 2004,
milles sätestatakse üleminekumeetmed Ungari riiklikust julgeolekuvarust maksimaalselt 54 000 tonni nisu ja 40 000 tonni maisi müümiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 41 esimest punkti,
ning arvestades järgmist:
(1)
Komisjoni 10. novembri 2003. aasta määruse (EÜ) nr 1972/2003 (Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisel põllumajandustoodetega kauplemise suhtes tarvitusele võetavate üleminekumeetmete kohta) (1) artikli 6 alusel on Ungari ametivõimud komisjoni informeerinud, et kavatsevad müüa maksimaalselt 54 000 tonni nisu ja 40 000 tonni maisi riiklikust julgeolekuvarust osana külvikordade korrast.
(2)
Sellise suure koguse nisu ja maisi müük kaldub tõenäoliselt häirima ühenduse teraviljaturgu. Seetõttu tuleks rakendada üleminekumeetmeid, et sätestada müügitingimused sarnaselt komisjoni 28. juuli 1993. aasta määruses (EMÜ) nr 2131/93 sätestatuile, mis kehtestab sekkumisametite poolt juhitava teravilja müügi korra ja tingimused, (2) tagamaks ettevõtjate võrdse kohtlemise ja turu tingimuste arvestamise.
(3)
Kuna mistahes asustustegevus võib samuti ühenduse turgu häirida, tuleks kehtestada kord, mis lubab komisjonil asustamise kokkulepped heaks kiita.
(4)
Käesolevas määruses sätestatud meetmed on vastavuses teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesolev määrus sätestab üleminekueeskirjad Ungari ametivõimude hallatavast riiklikust julgeolekuvarust maksimaalse koguse 54 000 tonni nisu ja 40 000 tonni maisi müümiseks 2004. aasta 1. mail ja mistahes edasiseks asustamistegevuseks.
Artikkel 2
Ungari julgeolekuvaru haldamise eest vastutav ametkond, mille andmed on nimetatud käesoleva määruse lisas, müüb artiklis 1 nimetatud koguse ühenduse turul alalise pakkumiskutse teel kuni 30. oktoobrini 2004. aastal.
Käesoleva määruse tähenduses tähendab pakkumisega müümine müügiks pakkumist pakkumiskutsetega; leping sõlmitakse isikuga, kes pakub parima hinna ning järgib käesoleva määruse nõudeid.
Artikkel 3
Artikli 2 esimeses lõikes viidatud ametkond avaldab teate pakkumise kutse kohta vähemalt kolm päeva enne esimese pakkumiste esitamise perioodi lõppkuupäeva.
Kutses on ära toodud eelkõige:
a)
pakkumise perioodid iga osalise pakkumismenetluse puhul ja pakkumiste esitamise aadress;
b)
minimaalsed kogused, millele pakkumise võib esitada;
c)
esitatavad tagatised ja nende tagastamise tähtajad;
d)
erinevate partiide peamised füüsilised ja tehnilised omadused;
e)
ladustamise kohad ning ladustaja nimi ja aadress;
f)
maksetingimused.
Esimese osalise pakkumismenetluse pakkumiste esitamise lõppkuupäev on viies tööpäev pärast käesoleva määruse avaldamist Euroopa Liidu Teatajas.
Artikkel 4
Edukad pakkumised peavad määrama hinna, mis on vähemalt võrdne samaväärse kvaliteedi ja samaväärse koguse registreeritud turuhinnaga ladustamiskohas või kui see pole võimalik, siis lähimal turul, võttes arvesse transpordikulutusi. Hind ei või olla madalam kui 108,76 EUR-i tonni kohta.
Artikkel 5
Artikli 2 esimeses lõikes viidatud ametkond võtab tarvitusele kõik meetmed võimaldamaks huvitatud osapooltel hinnata müüki pandud teravilja kvaliteeti enne nende poolt pakkumiste esitamist.
Artikkel 6
Artikli 2 esimeses lõikes viidatud ametkond informeerib koheselt kõiki pakkujaid nende osalemise tulemusest pakkumismenetluses. Nad edastavad pakkumise vastuvõtmise edukatele pakkujatele kolme tööpäeva jooksul alates nimetatud teabe andmisest, tähtkirja või kirjaliku elekterside teel.
Artikkel 7
Artikli 2 esimeses lõikes viidatud ametkond teatab komisjonile erinevate müüdud partiide kogused ja keskmised hinnad mitte hiljem kui pakkumiste esitamise lõppkuupäevale järgneva nädala teisipäeval.
Artikkel 8
Käesolevas määruses viidatud nisu- ja maisivaru asustamise kokkulepped kiidetakse heaks komisjoni poolt enne nende rakendamist, tagamaks, et ühenduse teraviljaturgu ei häirita.
Artikkel 9
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. juuli 2004

Labels: 3
18
17